b'\n_START_ARTICLE_\nAleksei Brusilov\n_START_PARAGRAPH_\nAleksei Aleksejevit\xc5\xa1 Brusilov (ven. \xd0\x90\xd0\xbb\xd0\xb5\xd0\xba\xd1\x81\xd0\xb5\xd0\xb9 \xd0\x90\xd0\xbb\xd0\xb5\xd0\xba\xd1\x81\xd0\xb5\xd0\xb5\xd0\xb2\xd0\xb8\xd1\x87 \xd0\x91\xd1\x80\xd1\x83\xd1\x81\xd0\xb8\xd0\xbb\xd0\xbe\xd0\xb2, 1. syyskuuta 1853 Tbilisi \xe2\x80\x93 17. maaliskuuta 1926 Moskova) oli ven\xc3\xa4l\xc3\xa4inen ratsuv\xc3\xa4enkenraali, joka kes\xc3\xa4kuussa 1916 sai komennettavakseen koko Ven\xc3\xa4j\xc3\xa4n luoteisrintaman sen j\xc3\xa4lkeen kun Aleksei Evert ja Aleksei Kuropatkin olivat pit\xc3\xa4neet parempana j\xc3\xa4\xc3\xa4d\xc3\xa4 vain puolustusasemiin, vaikka Ven\xc3\xa4j\xc3\xa4\xc3\xa4 lainoittanut ja tukenut Ranska pyysi toista hy\xc3\xb6kk\xc3\xa4yst\xc3\xa4 it\xc3\xa4rintamalla p\xc3\xa4\xc3\xa4asiassa It\xc3\xa4valta-Unkarin joukkoja vastaan, jotta Saksan olisi pakko luopua Verdunia vastaan kohdistetusta hy\xc3\xb6kk\xc3\xa4yksest\xc3\xa4 ja n\xc3\xa4in Ranskan tilanne helpottuisi._NEWLINE_Brusilov aloitti Ven\xc3\xa4j\xc3\xa4n 8. armeijan komentajana 1914 ja h\xc3\xa4nest\xc3\xa4 tuli 1916 Nikolai Ivanovin seuraaja koko luoteisrintaman komentajana siksi, ett\xc3\xa4 h\xc3\xa4nell\xc3\xa4 oli tarjota hy\xc3\xb6kk\xc3\xa4yssuunnitelma ranskalaisiin Verdunissa kohdistuneen paineen kevent\xc3\xa4miseksi. Brusilovin hy\xc3\xb6kk\xc3\xa4ys toteutettiin 4. kes\xc3\xa4kuuta \xe2\x80\x93 20. syyskuuta v\xc3\xa4lisen\xc3\xa4 aikana 1916, mink\xc3\xa4 j\xc3\xa4lkeen keskusvaltojen puolella Paul von Hindenburg sai rintaman vakiintumaan._NEWLINE_Brusilov kannatti Nikolai II:n vallasta luopumista 1917 ja Ven\xc3\xa4j\xc3\xa4n v\xc3\xa4liaikainen hallitus nimitti h\xc3\xa4net Nikolai II:n vallasta luopumisen j\xc3\xa4lkeen koko Ven\xc3\xa4j\xc3\xa4n armeijan komentajaksi. Brusilov suunnitteli yhdess\xc3\xa4 Aleksandr Kerenskin kanssa vuonna 1917 suoritetun Kerenskin hy\xc3\xb6kk\xc3\xa4yksen, jota kutsutaan harvemmin my\xc3\xb6s Brusilovin toiseksi hy\xc3\xb6kk\xc3\xa4ykseksi._NEWLINE_Bol\xc5\xa1evikkien otettua vallan v\xc3\xa4liaikaiselta hallitukselta ja vallan jakauduttua eri kenraaleille odotti Brusilov vuoteen 1920, kunnes tarjoutui kansankomissaarien palvelukseen. H\xc3\xa4n johti 1920 sota-asiain sek\xc3\xa4 ulkoasian kansankomissaari Lev Trotskin alaisuudessa puna-armeijan hy\xc3\xb6kk\xc3\xa4yst\xc3\xa4 Varsovaa kohti puolalaisia vastaan.'